內伶仃

內伶仃，亦都叫內伶仃島，原本就咁叫伶仃島、伶仃、零丁山等，係伶仃洋上面一個島。佢響香港屯門爛角嘴西便，深圳赤灣同蛇口東南。個島歸深圳南山蛇口管，不過曾經同珠海有爭議。史上內仱仃係去廣州嘅水道，內伶仃、爛角嘴同埋后海灣洋面係船聚集嘅地方。內伶仃向面行，穿過伶仃洋就遇到另一個島，係珠海嘅淇澳。史上個島歸屯門鎮管，所以文獻上嘅屯門島，有可能指內伶仃。

屈大均係《廣東新語》度提過，赤灣附近零零丁丁有個山，所以叫零丁山，所以連海都叫做零丁洋。零丁山將零丁洋分兩邊，東面係內則，比較細，叫小零丁洋，而西便係外則，比較大，叫大零丁洋。小零丁洋即係香港新界到內伶仃嘅洋面，而大零丁洋即係內伶仃到淇澳嘅洋面。

外伶仃離內伶仃好遠，響香港長洲南面。

地理 

內伶仃係個三角形嘅島，面積有921.64公頃。最高點係尖峰山，高338米。西面𡰪𡰪係牛脷角，東南係東角嘴。南面有南灣，北面有東灣。佢東面有紅樹林，唔少候鳥都會響度過冬。

內伶仃因為近珠江口，珠江嘅沙坭令到海水帶黃。

個島孤懸海上，去比較近嘅地嘅話，向東行到爛角嘴，向東北行到赤灣，蛇口，東向北偏北行到孖洲同大鏟，向西行到淇澳，向南到大嶼山，向東南龍鼓洲、沙洲。水路嘅話，北行經沙角入珠江上廣州，南行見澳門同萬山羣島出南海，東南經龍鼓水道、汲水門到香港維多利亞港。

史

大宋
大宋時已有零丁洋之稱，皆因有零丁山，零零丁丁在洋面。

大元
宋人文天祥，畀大元軍捉後，有首詩叫過零丁洋。

大明 
大明時叫零丁山，歸新安縣。佛朗機人講嘅屯門島，零丁山係其中一個可能地點。

1513年，大明准佛朗磯人Jorge Alvares上內伶仃，咁佢起咗個寨同埋棟咗條條石柱，上面刻埋葡國國徽。1518年，大明水師攻上去，剷平個寨。1522年，大嶼山同屯門之間洋面，大明水師大破葡艦。

大清
大清叫零丁山，歸新安縣。以前有唔少外國商船在此補給。英國人記，時時停零丁山，等入虎門入省城。

中華民國
中華民國，內伶仃如同大清，歸新安縣。民國新安縣後尾改名寶安縣。

中華人民共和國
中華人民共和國佔領廣東之後，為咗加強防務，喺1952年12月，將個島，連同寶安、東莞、中山三縣嘅所有島都劃做一個縣，叫漁民縣，屬廣東省，縣治就喺唐家村。個縣重包括萬山羣島、內伶仃同外伶仃等百幾個島。1953年，漁民縣改名珠海縣。

1955年6月7號，廣東省人民委員會發信畀內務部，請求將內伶仃劃返畀寶安管，原因係島近寶安，島民生活都去蛇口補給。6月28號，國務院同意將島歸返畀寶安。7月19號，廣東省人民委員會公布國務院文件。

1980年代，寶安縣連同內伶仃歸畀深圳市管。同期，珠海縣改為珠海市。1984年4月29號，廣東省政府要喺島上面，内伶仃島森林生態系統植物自然保護區，歸深圳市管。1988年5月9號，國務院公佈第二批國家级自然保護區，裏面有內伶仃島－福田紅樹林自然保護區，歸深圳管。

內伶仃管轄權一向都相安無事，直到去1989年，珠海想起伶仃洋大橋，由淇澳駁經內伶仃去深圳同香港，想拎返個島。1990年珠海跟據1953年文件，行使管轄權，爭議從此而起。

1992年，廣東省民政廳公佈《關於深圳市與珠海市之間海涂行政界綫劃定問題和裁決書》，將島劃畀珠海。個判決引起深圳不滿，所以深圳一直上訴，但係不得要領。深圳治下一漁村想起渡假村，結果引起爭議。深圳同珠海兩地，都爭相響上面起派出所示轄權，結果要省政府下令撤走所有派出所。

2003年，深圳市省人大代表搵返1955年文件，證明個島應該歸深圳，而非珠海。2004年終於得到省政府重新覆核。

生態 
內仱仃有生態價值，所以就劃做自然保護區。島岸有紅樹林。不過生態受到海水污染同薇甘菊威脅。

珠海
深圳地理